EXPUNERE DE MOTIVE

1.CONTEXTUL PROPUNERII

Motivele și obiectivele propunerii

HFR este utilizat de Comisie în conformitate cu acordul dintre Euratom și Țările de Jos din 25 iulie 1961. Respectivul acord a fost încheiat pentru o perioadă de 99 de ani. Pentru implementarea acestuia, cele două părți au încheiat, la 31 octombrie 1962, un contract de închiriere pe termen lung cu durata de 99 de ani, care conferă un drept in rem („bail emphytéotique”).

HFR joacă un rol important în cadrul Uniunii Europene. Principalul obiectiv al programului suplimentar de cercetare al HFR este furnizarea unui flux de neutroni continuu și fiabil în scopuri experimentale. Domeniile de investigare sunt următoarele: materialele nucleare și știința combustibililor, cu scopul de a îmbunătăți securitatea reactoarelor nucleare (fisiune și fuziune), studiile privind îmbătrânirea reactoarelor și managementul ciclului de viață al acestora, cercetarea privind ciclurile combustibilului avansat și gestionarea deșeurilor. HFR îndeplinește totodată funcția de instalație utilizată pentru formarea cercetătorilor care efectuează studii doctorale sau postdoctorale și care își desfășoară activitățile de cercetare prin programe naționale sau europene.

De asemenea, reactorul este utilizat pentru producția comercială de radioizotopi, care acoperă peste 60 % din cele 10 milioane de diagnostice medicale efectuate anual în Europa. Reactorul constituie un furnizor esențial pentru companiile radiofarmaceutice europene din acest domeniu. Mai mult, datorită amplasării sale în Europa, producția reactorului este direcționată rapid spre centrele medicale europene. Acest lucru este esențial pentru izotopii cu viață scurtă cel mai frecvent utilizați.

Exploatarea reactorului de mare flux (HFR) al Comunității a făcut obiectul unei serii de programe suplimentare de cercetare.

La 13 noiembrie 2012, Consiliul a adoptat un program suplimentar de cercetare pe patru ani (2012-2015) (Decizia 2012/709/Euratom a Consiliului - JO L321/59, 20.11.2012), care urmează să fie implementat de Centrul Comun de Cercetare (JRC) pentru Comunitatea Europeană a Energiei Atomice în ceea ce privește exploatarea reactorului amplasat la sediul din Petten al JRC, în Țările de Jos. Contribuția la programul suplimentar de cercetare pentru perioada 2012-2015 a provenit de la trei state membre participante: Țările de Jos, Franța și Belgia, cu un buget total de 31,4 milioane EUR pentru perioada de patru ani. Această sumă a inclus provizioanele pentru contribuțiile anuale la fondul de dezafectare a reactorului. Programul suplimentar de cercetare actual a expirat la 31 decembrie 2015.

Prezenta propunere de decizie a Consiliului se referă la un nou program suplimentar de cercetare de patru ani pentru exploatarea HFR (2016-2019), care are la bază activitățile de cercetare ale Nuclear Research and consultancy Group (Grupul de consultanță și cercetare nucleară) - NRG (Țările de Jos) și ale Commissariat à l’énergie atomique et aux énergies alternatives (Comisariatul pentru energia atomică și energiile alternative) - CEA (Franța). Contribuția la programul suplimentar de cercetare pentru perioada 2016-2019 va fi de 30,2 milioane EUR pe perioada de patru ani, cu condiția ca HFR să continue să fie în mod regulat în exploatare și în întreținere. Această sumă va include provizioanele pentru contribuțiile anuale la fondul de dezafectare a reactorului. În cazul în care, în perioada 2016-2019, operatorul NRG emite o notificare oficială de închidere definitivă către autoritățile naționale de siguranță înainte de declararea stării de conservare în condiții de siguranță, plățile care urmează să fie efectuate, precum și cererile de fonduri din partea Comisiei vor fi suspendate.

•Coerența cu dispozițiile existente în domeniul de politică

Nu se aplică

•Coerența cu alte politici ale Uniunii

Nu se aplică

2.TEMEIUL JURIDIC, SUBSIDIARITATEA ȘI PROPORȚIONALITATEA

•Temeiul juridic

Propunerea se bazează pe articolul 7 din Tratatul Euratom.

•Subsidiaritatea (în cazul competențelor neexclusive)

Nu se aplică

•Proporționalitate